Návrh ROZHODNUTIE RADY o pozícii, ktorú má Európska únia zaujať vo Výbore pre vládne obstarávanie v súvislosti s pristúpením Čiernej Hory k Dohode o vládnom obstarávaní /* COM/2014/0573 final - 2014/0263 (NLE) */





DÔVODOVÁ SPRÁVA 1. Úvod Dňa 4. novembra 2013 predložila Čierna Hora žiadosť o pristúpenie k Dohode Svetovej obchodnej organizácie o vládnom obstarávaní (Agreement on Government Procurement, ďalej len „dohoda GPA“). Čierna Hora naznačila svoj zámer uskutočniť svoje pristúpenie vo vzťahu k dohode GPA v znení zmien (zmluvné strany prijali text dohody 30. marca 2012 a EÚ ho prijala prostredníctvom rozhodnutia Rady 3.12.2013[1]). Dohoda GPA v znení zmien nadobudla pre Úniu platnosť 6. apríla 2014. Komisia dohodla v mene Únie celý rad záväzkov týkajúcich sa otvorenia trhu, ktoré ponúkla Čierna Hora, a to tak na dvojstrannej úrovni, ako aj v rámci Výboru Svetovej obchodnej organizácie pre vládne obstarávanie (ďalej len „Výbor GPA“). Čierna Hora následne 18. júla 2014 predložila svoju konečnú ponuku. Zhrnutie konečnej ponuky Čiernej Hory a jej posúdenie zo strany Komisie sú uvedené ďalej. 2. Zhrnutie podmienok pristúpenia Čiernej Hory k dohode GPA Konečná ponuka Čiernej Hory Záväzky týkajúce sa prístupu na trh (zahrnuté subjekty, tovar, služby a stavebné služby) Subjekty V prílohe 1 („Subjekty ústrednej štátnej správy“) Čierna Hora uvádza vyčerpávajúci zoznam subjektov ústrednej štátnej správy, k obstarávaniu ktorých majú zmluvné strany dohody GPA prístup. Poznámky uvedené v tejto prílohe sú totožné s poznámkami EÚ. Do prílohy 2 („Subjekty štátnej správy na nižšej úrovni“) Čierna Hora zahrnula všetkých regionálnych a miestnych obstarávateľov administratívnych jednotiek. Vymedzenie administratívnych jednotiek zodpovedá klasifikácii takýchto jednotiek uplatňovanej EÚ, ktorá je stanovená v nariadení Európskeho parlamentu a Rady (ES) č. 1059/2003[2]. V prílohe 2 sú uvedené aj verejnoprávne inštitúcie. Vymedzenie týchto inštitúcií zodpovedá vymedzeniu používanému EÚ, ktoré je stanovené v smernici Európskeho parlamentu a Rady (ES) 2014/24/EÚ[3]. K danej prílohe je pripojený orientačný zoznam týchto inštitúcií. Poznámky uvedené v prílohe 2 sú totožné s poznámkami EÚ uvedenými v prílohe 2. V prílohe 3 („Iné subjekty“) Čierna Hora poskytuje zmluvným stranám dohody GPA prístup k obstarávaniu všetkých podnikov poskytujúcich verejnoprospešné služby v tých istých odvetviach (to znamená pitná voda, elektrická energia, letiskové a prístavné zariadenia, mestská doprava, a železničná doprava), ako stanovila EÚ. Zahrnutý je orientačný zoznam subjektov. Výhrady podľa tejto prílohy sú totožné s výhradami uvedenými v prílohe 3 EÚ. Tovar Čierna Hora stanovuje pozitívny zoznam tovaru, ktorý zahŕňa rovnaké výnimky, ako sú tie, ktoré sú uvedené v prílohe 4 EÚ. Služby Čierna Hora ponúka pozitívny zoznam služieb, ktorý zodpovedá službám ponúkaným Európskou úniou v jej prílohe 5. Stavebné služby Čierna Hora ponúka všetky stavebné služby uvedené v časti 51 Ústrednej klasifikácie produkcie, ako zvyčajne ponúkajú všetky zmluvné strany dohody GPA. Okrem toho poskytuje EÚ a niekoľkým ďalším stranám dohody GPA prístup k zmluvným koncesiám na stavebné práce na základe režimu vnútroštátneho zaobchádzania. Prahové hodnoty Čierna Hora uplatňuje prahové hodnoty, ktoré zmluvné strany dohody GPA bežne uplatňujú vo vzťahu k tovaru, službám a stavebným službám. Právne predpisy Čiernej Hory Vzhľadom na status Čiernej Hory ako kandidátskej krajiny (na pristúpenie k EÚ) je jej systém verejného obstarávania vo veľkej miere zosúladený s acquis EÚ o verejnom obstarávaní. Právne predpisy Čiernej Hory v tejto oblasti nie sú diskriminačné. Nezahŕňajú žiadne ustanovenia, na základe ktorých by zaobchádzanie s domácimi dodávkami a dodávateľmi bolo priaznivejšie ako zaobchádzanie so zahraničnými dodávateľmi alebo dodávkami. Posúdenie ponuky Čiernej Hory zo strany Komisie Konečná ponuka Čiernej Hory odráža ponuku EÚ uvedenú v dodatku I k revidovanej dohode GPA. Preto je uspokojivá a prijateľná. Právne predpisy Čiernej Hory o vládnom obstarávaní sú v súlade s dohodou GPA. Do dodatku I EÚ sa zahrnú najmä tieto podmienky pristúpenia Čiernej Hory: So zreteľom na skutočnosť, že Čierna Hora stanovuje vo svojej prílohe 1 vyčerpávajúci zoznam subjektov, prístup tovaru, služieb, dodávateľov a poskytovateľov služieb z Čiernej Hory k rozsahu pôsobnosti EÚ by mal zodpovedať prístupu uvedenému v oddiele 2 bode 2 prílohy 1 EÚ, čo znamená prístup k obstarávaniu verejných obstarávateľov z ústrednej štátnej správy, ako sa uvádzajú v prílohe 1. Čierna Hora sa zaradí medzi zmluvné strany dohody GPA (Island, Lichtenštajnsko, Nórsko, Švajčiarsko a Južná Kórea), ktorým EÚ poskytuje prístup k ponukám na koncesie na stavebné práce podľa oddielu 2 prílohy 6. 3. PRÁVNE PRVKY NÁVRHU Znenie revidovanej dohody GPA zahŕňa ustanovenie o pristúpení. V článku XXII ods. 2 dohody GPA sa stanovuje, že každý člen WTO môže pristúpiť k dohode GPA za podmienok dohodnutých medzi týmto členom a zmluvnými stranami, pričom tieto podmienky sa stanovia v rozhodnutí Výboru GPA. Podmienky pristúpenia Čiernej Hory budú stanovené v rozhodnutí Výboru GPA, ktoré by malo byť prijaté v druhej polovici roku 2014. Toto rozhodnutie bude zahŕňať konečnú ponuku Čiernej Hory týkajúcu sa prístupu na jeho trh verejného obstarávania (ktorá sa po pristúpení Čiernej Hory stane súčasťou dodatku I k dohode GPA), ako aj všetky osobitné podmienky pristúpenia požadované inými zmluvnými stranami dohody GPA. Rozhodnutie bude prijaté konsenzom v rámci Výboru GPA. V článku 218 ods. 9 Zmluvy o fungovaní Európskej únie (ďalej len „ZFEÚ“) sa stanovuje, že ak je v rámci orgánu zriadeného medzinárodnou dohodou potrebné prijať rozhodnutie s právnymi účinkami, Rada by mala na návrh Komisie prijať rozhodnutie, ktorým sa určí pozícia, ktorá sa má prijať v mene Únie. Rozhodnutie Výboru GPA, ktorým sa stanovia podmienky pristúpenia Čiernej Hory spadá do rozsahu pôsobnosti článku 218 ods. 9 ZFEÚ, pretože sa prijíma v rámci orgánu zriadeného medzinárodnou dohodou a bude mať právne účinky. 4. ODPORÚČANIE Očakáva sa, že pristúpenie Čiernej Hory k dohode GPA veľmi pozitívne prispeje k ďalšiemu medzinárodnému otvoreniu trhov verejného obstarávania, a to tým, že sa ním zvýši počet zmluvných strán dohody GPA a tým sa ďalšie krajiny povzbudia k tomu, aby pristúpili k dohode GPA. Komisia odporúča, aby sa konečná ponuka Čiernej Hory prijala s vyššie uvedenými podmienkami. Preto sa navrhuje, aby Komisia bola poverená vyjadriť vo Výbore pre vládne obstarávanie pozíciu Únie, ktorá spočíva v súhlase s pristúpením Čiernej Hory a mala by sa zohľadniť v rozhodnutí Výboru GPA o pristúpení Čiernej Hory. 2014/0263 (NLE) Návrh ROZHODNUTIE RADY o pozícii, ktorú má Európska únia zaujať vo Výbore pre vládne obstarávanie v súvislosti s pristúpením Čiernej Hory k Dohode o vládnom obstarávaní RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9, so zreteľom na návrh Európskej komisie, keďže: (1) Dňa 4. novembra 2013 Čierna Hora predložila žiadosť o pristúpenie k Dohode o vládnom obstarávaní (Agreement on Government Procurement, ďalej len „dohoda GPA“). (2) Záväzky Čiernej Hory v súvislosti s rozsahom pôsobnosti sú stanovené v jej konečnej ponuke, ktorá bola predložená zmluvným stranám dohody GPA 18. júla 2014. (3) Konečná ponuka Čiernej Hory odzrkadľuje ponuku Únie uvedenú v dodatku I k revidovanej dohode GPA. Preto je uspokojivá a prijateľná. Podmienky pristúpenia Čiernej Hory, ako sú uvedené v prílohe k tomuto rozhodnutiu, sa uvedú v rozhodnutí prijatom Výborom pre vládne obstarávanie (ďalej len „Výbor GPA“) v súvislosti s pristúpením Čiernej Hory. (4) Očakáva sa, že pristúpenie Čiernej Hory k dohode GPA pozitívne prispeje k ďalšiemu otvoreniu medzinárodných trhov verejného obstarávania. (5) V článku XXII ods. 2 dohody GPA sa stanovuje, že každý člen WTO môže pristúpiť k dohode GPA za podmienok dohodnutých medzi týmto členom a zmluvnými stranami, pričom tieto podmienky sa stanovia v rozhodnutí Výboru GPA. (6) Preto je potrebné stanoviť pozíciu, ktorá sa má v mene Únie zaujať vo Výbore GPA v súvislosti s pristúpením Čiernej Hory, PRIJALA TOTO ROZHODNUTIE: Článok 1 Pozícia, ktorá sa má zaujať v mene Európskej únie vo Výbore pre vládne obstarávanie, je schváliť pristúpenie Čiernej Hory k Dohode o vládnom obstarávaní, s výhradou osobitných podmienok pristúpenia stanovených v prílohe k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Rozhodnutie Rady z 2. decembra 2013 o uzavretí Protokolu, ktorým sa mení Dohoda o vládnom obstarávaní (Ú. v. EÚ L 68, 7.3.2014, s. 1). [2] Nariadenie Európskeho parlamentu a Rady (ES) č. 1059/2003 z 26. mája 2003 o zostavení spoločnej nomenklatúry územných jednotiek pre štatistické účely (NUTS), (Ú. v. EÚ L 154, 21.6.2003, s. 1). [3] Smernica Európskeho parlamentu a Rady 2014/24/EÚ z 26. februára 2014 o verejnom obstarávaní a o zrušení smernice 2004/18/ES (Ú. v. EÚ L 94, 28.3.2014, s. 65). PRÍLOHA PODMIENKY EÚ V SÚVISLOSTI S PRISTÚPENÍM ČIERNEJ HORY K DOHODE O VLÁDNOM OBSTARÁVANÍ Po pristúpení Čiernej Hory k Dohode o vládnom obstarávaní (Government Procurement Agreement, ďalej len „dohoda GPA“) bude oddiel 2 bod 2 („Verejní obstarávatelia ústrednej štátnej správy členských štátov EÚ“) prílohy 1 k dodatku I Európskej únie znieť takto: „2. Pre tovar, služby, dodávateľov a poskytovateľov služieb z Izraela a Čiernej Hory obstarávanie týmito verejnými obstarávateľmi ústrednej štátnej správy.“ Po pristúpení Čiernej Hory k Dohode o vládnom obstarávaní bude oddiel 2 prílohy 6 znieť takto: „2. Zmluvné koncesie na práce, keď ich udeľujú subjekty prílohy 1 a 2, sú zahrnuté v rámci režimu vnútroštátneho zaobchádzania pre poskytovateľov stavebných služieb z Islandu, Lichtenštajnska, Nórska, Holandska v mene Aruby, zo Švajčiarska a z Čiernej Hory za podmienky, že ich hodnota sa rovná alebo presahuje 5 000 000 SDR, a pre poskytovateľov stavebných prác z Kórey za podmienky, že ich hodnota sa rovná alebo presahuje 15 000 000 SDR.